Spørsmål til høring

Vi forventer ikke at dere svarer på alle spørsmålene. Noen av spørsmålene er i hovedsak rettet mot offentlig sektor som tilbyr data, mens andre spørsmål er rettet mot brukere av dataene (næringsliv, forskning, presse, sivilsamfunn, osv.). Dere kan svare på spørsmålene som er relevant for dere.

Høringen er åpen, og alle kan sende inn innspill. Rådet ber om at svar sendes inn ved hjelp av denne svarmalen.

Navn, enten på virksomheten du representerer, eller deg som privatperson:
Svar: KS


Hva beskriver best deg/dere som avsender:

☒  Offentlig virksomhet (statlig, kommunal eller fylkeskommunal)
☐  Næringsliv (privat virksomhet eller bransjeorganisasjon)
☐  Forskning eller utdanning
☐  Presse eller medier
☐  Sivilsamfunn eller interesseorganisasjon
☐  Privatperson
☐  Annen – Beskriv gjerne her:

Veilederens relevans og nytteverdi
a) På hvilken måte kan veilederen være nyttig for offentlige virksomheter som tilgjengeliggjør data?
Svar: KS støtter behovet for veiledning om tilgjengeliggjøring av data fra offentlig sektor. Samtidig mener vi at det er viktig å begrense antallet parallelle veiledere på området. For virksomhetene er det mer hensiktsmessig å forholde seg til én samlet, oppdatert og autoritativ veileder enn flere dokumenter med tilgrensende innhold. Vi anbefaler derfor at Digdir vurderer hvordan den foreslåtte veilederen kan samordnes med og innarbeides i eksisterende veiledningsmateriell i den nasjonale verktøykassen for deling av data, slik at brukerne får én tydelig inngang til oppdatert veiledning som er i tråd med gjeldende regelverk. 

b) Et sentralt mål er at data skal være enkle å finne, forstå og ta i bruk. Rådet ønsker særlig innspill fra virksomheter og personer som bruker data fra offentlig sektor. 
Dekker veilederen de behovene dere har som brukere av offentlige data? Er det viktige brukerbehov som ikke er omtalt?
Svar: Veilederen beskriver i hovedsak hva virksomhetene bør ta stilling til, men gir i mindre grad veiledning om hvordan de konkret skal gå frem. KS mener veilederen ville hatt større nytteverdi dersom den i større grad inneholdt praktiske eksempler, anbefalte prosesser og handlingsrettet støtte.

c) Hva kan man gjøre i offentlig sektor gjøre for å sikre at veilederen blir tatt i bruk og har en positiv effekt?
Svar: For å sikre at veilederen blir tatt i bruk og får ønsket effekt, må den oppleves som relevant og praktisk nyttig for virksomhetene som skal anvende den. Slik veilederen er utformet i dag, fremstår den i større grad som et prinsippdokument enn som en operativ veileder.
Veilederen er omtalt som en «Veileder ved tilgjengeliggjøring av data fra offentlig sektor», men innholdet består i hovedsak av prinsipper, anbefalinger og overordnede krav knyttet til deling og tilgjengeliggjøring av data. Den gir i begrenset grad støtte til hvordan virksomheter faktisk skal gå frem i praksis.
Dersom målet er økt bruk og bedre etterlevelse, bør veilederen derfor videreutvikles med mer operativt innhold. Det kan for eksempel være konkrete arbeidsprosesser, eksempler, maler, sjekklister og beskrivelser av hvordan kravene kan etterleves i ulike situasjoner. Alternativt bør dokumentet omdøpes slik at det tydeligere fremstår som et prinsipp- og anbefalingsdokument. En veileder som kombinerer krav og prinsipper med praktisk gjennomføringsstøtte, vil trolig ha større nytteverdi og dermed også større effekt i offentlig sektor.
d) Rådet foreslår at veilederen erstatter Retningslinjer ved tilgjengeliggjøring av offentlige data (lenke til regjeringen.no). Rådet mener at en veileder er mer fleksibel og enklere å holde oppdatert. Samtidig kan en veileder oppfattes som mindre forpliktende enn et rundskriv og/eller retningslinjer.  Hvilke fordeler og ulemper ser dere med at det er en veileder fremfor retningslinjer?
Svar: KS ser fordeler med at dokumentet utformes som en veileder. En veileder er mer fleksibel, kan oppdateres løpende ved regelverksendringer og kan enklere tilpasses ny praksis og nye behov. Samtidig er retningslinjer ofte mer førende og oppleves som mer autoritative, noe som kan bidra til mer ensartet etterlevelse på tvers av virksomheter.
En mulig utfordring med å erstatte retningslinjene med en veileder er at innholdet kan oppfattes som mindre forpliktende. Veiledere og retningslinjer har imidlertid ulike formål og utfyller ofte hverandre. Retningslinjer beskriver i større grad hva som forventes, mens veiledere bør bidra med støtte til hvordan krav og forventninger kan etterleves i praksis. Dersom veilederen skal erstatte retningslinjene, er det derfor viktig at den gir tilstrekkelig tydelige føringer og samtidig inneholder praktisk og handlingsrettet støtte.

Skillet mellom krav og anbefalinger
Veilederen skiller mellom gjeldende og kommende rettslige krav på den ene siden, og anbefalinger for god praksis på den andre siden. Rådet ønsker innspill på om denne balansen er hensiktsmessig og forståelig.
Er forskjellen på krav og anbefalinger hensiktsmessig og forståelig? Er det anbefalinger som i realiteten er krav, og i så fall, etter hvilket regelverk?
Svar: Ut fra det som er beskrevet i høringen, fremstår skillet mellom rettslige krav og anbefalinger som hensiktsmessig og i hovedsak forståelig. Samtidig kan det enkelte steder være krevende å skille mellom hva som er et krav etter gjeldende eller kommende regelverk, og hva som er anbefalt praksis. For virksomhetene er det viktig at dette skillet fremgår tydelig og konsekvent gjennom hele dokumentet.
KS oppfatter ikke uten videre at anbefalingene er formulert som krav, men enkelte anbefalinger kan i praksis være tett knyttet til etterlevelse av regelverk eller nødvendige for å oppnå formålet med regelverket. I slike tilfeller bør veilederen tydeliggjøre hva som er lovpålagte krav, hva som følger av kommende regelverk, og hva som er anbefalinger basert på god praksis. Dette vil gjøre veilederen enklere å bruke og redusere risikoen for ulik tolkning.

FAIR-prinsippene
Veilederen viser til de internasjonale FAIR-prinsippene. FAIR står for Findable, Accessible, Interoperable, Reusable. Dette er en større endring sammenlignet med de nåværende retningslinjene ved tilgjengeliggjøring av offentlige data. Rådet har selv definert ambisjonsnivåene, som en hjelp for offentlige virksomheter når de skal vurdere hvilke prinsipper de bør etterleve.
a) På hvilken måte har det en verdi for databrukere om offentlig sektor i større grad etterlever FAIR-prinsippene? Eventuelt hvis det ikke har verdi, hvorfor ikke? Er FAIR-prinsippene gjennomførbare og mulig å etterleve for offentlige virksomheter som deler data?
Svar: FAIR-prinsippene operasjonaliserer flere av interoperabilitetsmålene i EIF modellen gjennom konkrete føringer for hvordan data bør beskrives, forvaltes og deles og bidrar således godt til bedre samhandling. Veilederen gir en god beskrivelse av FAIR-prinsippene og av de tekniske og semantiske forholdene som må være på plass for å lykkes med datadeling. Samtidig er det en svakhet at veilederen i liten grad berører de organisatoriske forutsetningene som er nødvendige for å etterleve prinsippene i praksis. 
Etterlevelse av FAIR-prinsippene handler ikke bare om metadata, standarder, identifikatorer og tekniske grensesnitt. For mange virksomheter vil de største utfordringene være knyttet til organisering, styring og prioritering av dataforvaltning. Det kan derfor være hensiktsmessig å supplere veilederen med anbefalinger knyttet til organisatorisk dataforvaltning. Dette kan omfatte blant annet:
· roller og ansvar for dataforvaltning
· dataeierskap og dataforvalterfunksjoner
· styringsmodeller og beslutningsprosesser
· samordningsmekanismer på tvers av virksomheter og forvaltningsnivå
· samarbeid mellom offentlig sektor og systemleverandører
· krav til forvaltning og videreutvikling av data gjennom hele livsløpet
Særlig er det behov for å belyse hvordan statlige virksomheter, kommuner, fylkeskommuner og private leverandører kan samhandle for å etablere løsninger som understøtter FAIR-prinsippene over tid. Mange offentlige datasett forvaltes i fagsystemer levert av private aktører, og virksomhetenes mulighet til å etterleve FAIR-prinsippene vil derfor ofte være avhengig av kontraktsmessige, organisatoriske og styringsmessige forhold, ikke bare tekniske valg.
Etter vår vurdering vil veilederen bli mer nyttig dersom den i større grad beskriver hvordan virksomheter kan etablere organisatoriske rammeverk som gjør det mulig å realisere FAIR-prinsippene i praksis, og ikke bare hvilke tekniske og semantiske egenskaper dataene bør ha. Gjennomføring bør skje gjennom felles løsninger, felles standarder og felleskommunale mekanismer der dette er hensiktsmessig.

b) Er rådets ambisjonsnivåer for FAIR-prinsippene forståelig og hensiktsmessig? Bør ambisjonsnivået justeres for noen av prinsippene, og i så fall hvilke og hvordan?
Svar: FAIR-prinsippene er inndelt i lavt, middels og høyt ambisjonsnivå. Vi er usikre på om begrepet «ambisjonsnivå» er den mest hensiktsmessige betegnelsen. Begrepet kan gi inntrykk av at virksomhetene fritt kan velge hvilket nivå de ønsker å legge seg på, avhengig av egne prioriteringer og ressurser.
Samtidig beskriver veilederen at nivåene bygger på hverandre, og at virksomhetene bør etablere prinsippene på lavt nivå før de går videre til middels og høyt nivå. Inndelingen fremstår derfor mer som en trinnvis utvikling eller modenhetsmodell enn som alternative ambisjonsnivåer.
For å gjøre dette tydeligere for brukerne anbefaler vi å erstatte begrepet «ambisjonsnivå» med en betegnelse som understøtter den trinnvise logikken. Eksempler kan være «Trinn 1, 2 og 3», «Steg 1, 2 og 3», «Grunnleggende, videregående og avansert nivå» eller «Modenhetsnivå 1, 2 og 3».
En slik inndeling vil bedre synliggjøre at prinsippene bygger på hverandre, at det finnes et naturlig startpunkt, og at videre utvikling skjer gradvis over tid. Dette vil trolig gjøre veilederen enklere å forstå og lettere å ta i bruk i praksis.
c) Er oversettelsene av prinsippene forståelig, og gjengir de meningsinnholdet fra originalspråket, engelsk? Hvilken norsk oversettelse av “Findable” er mest dekkende og presis - “gjenfinnbar” eller “søkbar”? Er det andre begreper som bør vurderes?
Svar: Vi vurderer «søkbar» som en mindre presis oversettelse av FAIR-prinsippet Findable. Begrepet kan gi inntrykk av at det er tilstrekkelig at data kan finnes gjennom en søkefunksjon. FAIR-prinsippet omfatter imidlertid mer enn dette. Det handler blant annet om identifikatorer, metadata, indeksering og muligheten for både mennesker og maskiner til å oppdage og finne data. Etter vår vurdering er «gjenfinnbar» mer dekkende enn «søkbar», selv om heller ikke dette begrepet er helt intuitivt for alle lesere. «Gjenfinnbar» beskriver i større grad egenskapen ved at data kan lokaliseres og identifiseres gjennom metadata, kataloger og identifikatorer, uavhengig av hvilken søkemekanisme som benyttes.
Oversettelsen av FAIR-prinsippets «Interoperable» til «samhandlingsdyktige/ interoperable» fremstår ikke som et klart og intuitivt begrep. Selv om begrepet er kjent i enkelte fagmiljøer, er det ikke nødvendigvis selvforklarende for målgruppen til veilederen. Etter vår vurdering er «sammenstillbare data» et mer forståelig og presist begrep enn «samhandlingsdyktige data». Dette begrepet harmonerer også godt med de nasjonale prinsippene for deling og bruk av data, hvor det blant annet legges vekt på at data skal kunne sammenstilles med andre data. I veilederen, allerede på side 1, bruker formuleringen: «Data bør være tilgjengelige, gjenfinnbare, mulige å bruke, og kunne sammenstilles med andre data».

Andre innspill
Vi ønsker også innspill som ikke dekkes av spørsmålene over. Dette kan være synspunkter på enkeltpunkter i veilederen, forhold vi ikke har spurt om, eller andre perspektiver dere mener er relevante.
Er det noe i veilederen dere ønsker å kommentere spesifikt, bruker dere gjerne overskriftene og nummereringen fra veilederen.
Forventninger til Dataprioriteringsrådet
KS støtter opprettelsen av Dataprioriteringsrådet, og har blant annet forventninger til at rådet skal si noe om hvilke data kommunesektoren skal/bør dele. Deling av data fra kommunesektoren gir størst verdi hvis det koordineres hvilke data som beskrives og deles, og prioriteringen bør skje ut ifra hvilke data som etterspørres og hvilke data vi kan dele. Dette er noe kommunene/fylkeskommunene ønsker en dialog om videre.
Kommentar til følgenotat
Under overskriften «Punkter i retningslinjene fra 2017 som ikke videreføres» står punktet «Tilpass data til brukernes behov». Begrunnelsen for at punktet ikke videreføres er at det vurderes som mer hensiktsmessig å standardisere enn å tilby skreddersydde løsninger. Slik dette er formulert, kan det oppfattes som at Dataprioriteringsrådet tolker «brukernes behov» som individuelle behov hos den enkelte bruker. Begrepet kan imidlertid også forstås som behov hos brukergrupper eller brukerfellesskap. Standardisering og tilpasning til brukernes behov på gruppenivå er ikke nødvendigvis motsetninger, og begrunnelsen kan derfor fremstå som noe snever.
Andre innspill til veilederen
Høringsprosess og involvering av kommunal sektor
Vi mener det er en svakhet at kommuner og fylkeskommuner i liten grad synes å være involvert som høringsinstanser. Stavanger kommune er den eneste kommunen som er eksplisitt oppført blant høringsinstansene. Samtidig retter veilederen seg mot offentlig sektor bredt, og flere av anbefalingene vil være relevante også for kommunal sektor.
Slik vi forstår det, er det allerede gitt innspill på denne problemstillingen, og høringsfristen er blitt forlenget til 1. september, blant annet for å gi kommunal sektor bedre mulighet til å delta i høringen. Det er imidlertid uklart om kommunal sektor faktisk er gjort kjent med at kommunal sektor er en del av målgruppen for høringen og utvidelsen av høringsfristen. Etter det vi kjenner til, har det ikke vært tydelig kommunisert til kommuner og fylkeskommuner at veilederen er relevant for deres virksomhet og at det forventes innspill fra sektoren. Dette er uheldig, ettersom kommunene forvalter store mengder data og er sentrale aktører i arbeidet med deling og tilgjengeliggjøring av data fra offentlig sektor.
Manglende involvering av kommunal sektor kan føre til at erfaringer, behov og utfordringer fra en stor del av offentlig forvaltning ikke blir tilstrekkelig belyst før veilederen ferdigstilles. Det bør derfor vurderes om høringsprosessen kan styrkes gjennom mer aktiv involvering av kommuner, fylkeskommuner og relevante kommunale samarbeidsorganer, slik at veilederen får en bredere forankring og blir bedre tilpasset hele offentlig sektor.
Tabeller med prinsipp
I flere av tabellene benyttes overskriften «Gjeldende regelverk», samtidig som Digitaliseringsrundskrivet er oppført som en del av innholdet i feltet. Digitaliseringsrundskrivet er en gjeldende og styrende norm for statlige virksomheter, men er ikke regelverk på samme nivå som lov eller forskrift. Overskriften kan derfor oppfattes som lite dekkende for innholdet. Det bør vurderes å endre tittelen på kolonnen til for eksempel «Gjeldende krav og føringer», «Gjeldende styringsdokumenter» eller tilsvarende, slik at overskriften bedre samsvarer med innholdet i feltet.
Struktur
Overgangen mellom kapitlet «Viktigheten av metadata» og de 14 påfølgende punktene fremstår som noe utydelig. De 14 kapitlene utgjør i praksis veilederens sentrale prinsipper eller hovedanbefalinger for tilgjengeliggjøring av data, men dette kommer ikke tydelig frem innledningsvis. Det bør vurderes å legge inn en egen overgangstekst eller mellomoverskrift som forklarer at det som følger er veilederens prinsipper/anbefalinger. Dette vil gjøre strukturen mer oversiktlig og hjelpe leseren å forstå hvordan resten av veilederen er bygget opp.
Kobling mot dataforvaltningsloven
En svakhet ved veilederen er at den gjennomgående viser til dataforvaltningsloven som «kommende regelverk» eller «kommende lovverk». Dette gjør at veilederen i stor grad knyttes til en overgangsfase før loven trer i kraft. Når dataforvaltningsloven blir gjeldende rett, vil flere av henvisningene bli utdaterte, og deler av veilederen kan fremstå mindre relevant uten revisjon.
Revidering og videre forvaltning av veilederen
Det er positivt at Dataprioriteringsrådet ønsker at veilederen skal være et dynamisk dokument som kan utvikles i takt med teknologiutvikling, samfunnsutvikling og endrede behov. Det fremheves også at en veileder er enklere å oppdatere enn de tidligere retningslinjene, og at Digdir foreslås å få ansvar for forvaltning og videreutvikling av dokumentet. 
Samtidig savner vi en nærmere beskrivelse av hvordan fremtidige revisjoner og endringer er tenkt gjennomført. Dersom veilederen skal være et levende dokument, er det viktig at det etableres tydelige mekanismer for involvering, forankring og innhenting av innspill fra berørte aktører.
Vi stiller derfor spørsmål ved hvordan Dataprioriteringsrådet og Digdir ser for seg at videre revidering av veilederen skal skje:
· Vil større endringer bli sendt på offentlige høringer?
· Vil det etableres faste innspillsrunder?
· Hvordan skal kommuner, fylkeskommuner, statlige virksomheter, forskningsmiljøer og næringsliv involveres?
· Hvordan skal erfaringer fra praktisk bruk av veilederen samles inn og vurderes?
· Vil det etableres et faglig forum eller referansegruppe som kan bidra til løpende videreutvikling?
Ettersom veilederen er ment å gjelde for hele offentlig sektor, mener vi det er viktig at også den videre forvaltningen bygger på bred involvering og åpenhet. En tydelig beskrivelse av prosessene for fremtidige endringer vil kunne bidra til økt legitimitet, bedre forankring og større forutsigbarhet for virksomhetene som skal anvende veilederen.
Ref. ordforklaringer og bakgrunn
Siste del beskriver egentlig veilederen og bør fremkomme som det i veilederen. ref. «Veilederen forutsetter at virksomheten har et rettslig grunnlag for å dele dataene. Offentleglova3 regulerer tilgjengeliggjøring av data fra offentlig sektor for viderebruk. Når dataforvaltningsloven trer i kraft, vil den regulere tilgjengeliggjøringen av data fra offentlig sektor. Dokumenter underlagt taushetsplikt er unntatt innsynsretten
(offentleglova § 13). Noe data kan være underlagt juridisk beskyttelse, for eksempel hvis
de inneholder personopplysninger eller forretningshemmeligheter. For disse dataene
må det offentlige organet ha et særskilt rettslig grunnlag for å dele dem.»

Videre forutsettes det at virksomheten har et rettslig grunnlag for å dele dataene. Det kan være data som er åpne, men også der det foreligger et rettslig grunnlag for å tilgjengeliggjøre eller dele. Det vil da kreve et rettslig grunnlag for de som dataene skal deles med. For denne type data er det mer krevende å tilgjengeliggjøre data og det bør gjøres i fellesskap for å ha mulighet til å realisere og forvalte det,
Nytte opp mot kostnader
Tilgjengeliggjøring og deling av data kan gi betydelig verdi for samfunnet, virksomheter og brukere. Samtidig kan arbeidet med å beskrive, kvalitetssikre, forvalte og tilgjengeliggjøre data være ressurskrevende. Veilederen bør derfor i større grad omtale hvordan virksomheter kan vurdere nytten av datadeling opp mot kostnadene ved etablering og forvaltning. Dette er særlig viktig for kommuner og fylkeskommuner, som har ulike forutsetninger når det gjelder kompetanse, kapasitet og økonomiske ressurser. En slik tilnærming kan bidra til mer realistiske prioriteringer og bedre grunnlag for å identifisere hvilke datasett som bør prioriteres for tilgjengeliggjøring.
Felles tilrettelegging og samordning
Tilgjengeliggjøring og deling av data kan skape betydelig verdi for næringslivet, innbyggere og offentlig sektor. Samtidig kan arbeidet med å beskrive, kvalitetssikre, tilgjengeliggjøre og forvalte data være ressurskrevende, særlig når det krever rettslige avklaringer, tilgangsstyring og ivaretakelse av informasjonssikkerhet. For mange virksomheter vil det være krevende å etablere og forvalte slike løsninger hver for seg.
Veilederen bør derfor i større grad adressere behovet for samordning og felles tilrettelegging på tvers av virksomheter og forvaltningsnivåer. Dette er viktig for å sikre at data tilgjengeliggjøres på en mest mulig ensartet og forutsigbar måte, slik at næringslivet kan bruke data fra ulike virksomheter uten å måtte forholde seg til ulike formater, standarder og løsninger.
Nasjonale fellesløsninger og felles standarder bør utformes med mål om å redusere terskelen for gjenbruk av data og legge til rette for innovasjon, verdiskaping og utvikling av nye tjenester. En mer samordnet tilnærming vil kunne redusere kostnader for offentlige virksomheter, styrke kvaliteten på datagrunnlaget og øke nytten av data for både næringsliv og offentlig sektor.
Avsluttende kommentar
KS støtter målet om økt tilgjengeliggjøring og viderebruk av offentlige data. For kommunesektoren er det avgjørende at regelverk, veiledning og nasjonale initiativer bygger på realistiske forutsetninger for gjennomføring, inkluderer kommunesektoren i utvikling og prioritering, og legger til rette for felles løsninger og samordning på tvers av forvaltningsnivåene. Datadeling bør bidra til konkrete gevinster for innbyggere, næringsliv og offentlig sektor, og krav og anbefalinger må derfor balanseres mot virksomhetenes kapasitet, kostnader og modenhet.

2

